Meddelelse om indledning af en antidumpingprocedure vedrørende importen af polyethylenterephthalatfolie (PET-folie) med oprindelse i Indien og Republikken Korea

(2000/C 148/09)

Kommissionen har modtaget klager i henhold til artikel 5 i Rådets forordning (EF) nr. 384/96(1), senest ændret ved forordning (EF) nr. 905/98(2) (i det følgende benævnt "grundforordningen"), hvori det hævdes, at polyethylenterephthalatfolie (PET-folie) med oprindelse i Indien og Republikken Korea importeres til dumpingpriser, hvorved EF-erhvervsgrenen forvoldes væsentlig skade.

1. KLAGER

Klagerne blev indgivet den 12. april 2000 af EF-producenterne DuPont Teijin Films (DTF), Mitsubishi Polyester Film GmbH, Nuroll SpA og Fapack SpA (i det følgende benævnt "klageren"), der tegner sig for en væsentlig del - i dette tilfælde over 50 % - af den samlede produktion i Fællesskabet af polyethylenterephthalatfolie (PET-folie).

2. VARE

Den vare, der påstås indført til dumpingpriser, er ikke-selvklæbende polyethylenterephthalatfolie (PET-folie), undtagen folie til fremstilling af disketter og fotopolymer-højtryksplader importeret i henhold til fællesskabslovgivningens bestemmelser om endelige anvendelsesformål (i det følgende benævnt "den pågældende vare"). Denne vare tariferes i øjeblikket under KN-kode ex 3920 62 19 og 3920 62 90. Disse koder angives kun til orientering.

Det påstås endvidere, at den pågældende vare ved indførsel er blevet angivet som ikke-selvklæbende folie fremstillet af andre polyestre henhørende under KN-kode 3920 69 00. Der finder muligvis også indførsel sted under KN-kode 3920 62 11 og 3920 62 13. Varer indført under disse KN-koder er også omfattet af denne procedure i det omfang, det af undersøgelsen fremgår, at den pågældende vare er blevet fejltariferet under disse koder.

3. PÅSTAND OM DUMPING

For så vidt angår Republikken Korea er påstanden om dumping baseret på en sammenligning af den normale værdi fastsat på grundlag af hjemmemarkedspriserne i dette land og eksportpriserne på den pågældende vare ved salg til Fællesskabet.

For så vidt angår Indien er påstanden om dumping baseret på en sammenligning af en beregnet normal værdi med eksportpriserne på den pågældende vare ved salg til Fællesskabet, da klageren ikke råder over præcis dokumentation for salget på hjemmemarkedet.

På dette grundlag er de beregnede dumpingmargener betydelige for alle de pågældende eksportlande.

4. PÅSTAND OM SKADE

Klageren har fremlagt bevis for, at importen af den pågældende vare fra Indien og Republikken Korea samlet er steget i absolutte tal og målt i markedsandel.

Det påstås, at den importerede vares mængde og priser blandt andre konsekvenser har haft en negativ indvirkning på EF-producenternes markedsandel og priser, hvilket har haft betydelige negative følger for fællesskabserhvervsgrenens finansielle situation og beskæftigelsessituation.

5. PROCEDURE

Kommissionen har efter konsultationer i Det Rådgivende Udvalg fastslået, at klagerne er indgivet af eller på vegne af erhvervsgrenen i Fællesskabet, og at der foreligger tilstrækkelige beviser til at begrunde indledningen af en procedure, og indleder en undersøgelse i henhold til artikel 5 i grundforordningen.

5.1. Procedure for fastsættelse af dumping og skade

Undersøgelsen vil fastslå, om den pågældende vare med oprindelse i Indien og Republikken Korea importeres til dumpingpriser, og om denne dumping har forvoldt skade.

a) Stikprøver

I betragtning af det åbenbare antal parter, der er involveret i denne procedure, kan Kommissionen anvende stikprøver, jf. artikel 17 i grundforordningen.

i) Udtagning af stikprøver vedrørende eksportører og producenter i Indien og Republikken Korea

For at gøre det muligt for Kommissionen at afgøre, om det er nødvendigt at udtage stikprøver og i bekræftende fald at udtage disse, anmodes alle eksportører og producenter eller deres repræsentanter om at give sig til kende over for Kommissionen og afgive følgende oplysninger om deres selskab eller selskaber inden for den frist, der er fastsat i punkt 6 b) i) i denne meddelelse:

- navn, adresse, e-postadresse, telefon-, fax- og/eller telexnummer samt kontaktperson

- om selskabet påtænker at indgive anmodning om fastsættelse af en individuel margen (kun producenter kan gøre krav på en individuel margen)

- omsætningen i lokal valuta og den mængde (i tons) af den pågældende vare, der solgtes med henblik på eksport til Fællesskabet i perioden fra 1. april 1999 til 31. marts 2000

- omsætningen i lokal valuta og den mængde (i tons) af den pågældende vare, der solgtes på hjemmemarkedet i perioden fra 1. april 1999 til 31. marts 2000

- selskabets nøjagtige aktiviteter med hensyn til den pågældende vare

- navne på alle forretningsmæssigt forbundne parter(3), som er involveret i produktionen og/eller salget (på eksport- og/eller hjemmemarkedet) af den pågældende vare, samt disse parters nøjagtige aktiviteter

- alle andre relevante oplysninger, der vil hjælpe Kommissionen ved udvælgelsen af stikprøven

- en angivelse af hvorvidt selskabet indvilger i at indgå i stikprøven, hvilket indebærer, at det skal besvare et spørgeskema og acceptere besøg med henblik på kontrol af dets besvarelse.

For at indhente de oplysninger, som den anser for nødvendige for at udvælge stikprøven af eksportører og producenter, vil Kommissionen desuden kontakte myndighederne i Indien og Republikken Korea og alle kendte sammenslutninger af eksportører og producenter.

ii) Endelig udvælgelse af stikprøven

Alle interesserede parter, der ønsker at afgive relevante oplysninger vedrørende udvælgelsen af stikprøven, skal gøre dette inden for den frist, der er fastsat i denne meddelelses punkt 6 b) i).

Kommissionen agter at foretage den endelige udvælgelse af stikprøven, når den har konsulteret de berørte parter, der har givet udtryk for vilje til at indgå i stikprøven.

Selskaber, som indgår i stikprøven, skal besvare et spørgeskema inden for den frist, der er fastsat i punkt 6 b) i denne meddelelse, og skal samarbejde i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger, jf. artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som den anser for nødvendige i forbindelse med sin undersøgelse, vil Kommissionen sende spørgeskemaer til erhvervsgrenen i Fællesskabet og til alle producentsammenslutninger i Fællesskabet, til de eksportører og producenter i Indien og Republikken Korea, som indgår i stikprøven, til alle sammenslutninger af eksportører og producenter, som er nævnt i klagerne, til importørerne og til alle sammenslutninger af importører, som er nævnt i klagerne, og til myndighederne i de pågældende eksportlande.

i) Ikke-klagende producenter og importører i Fællesskabet

Disse parter skal, hvis der skal tages hensyn til deres synspunkter og oplysninger, straks henvende sig til Kommissionen og om nødvendigt anmode om et spørgeskema inden for den frist, der er fastsat i punkt 6 a) i), da den frist, der er fastsat i punkt 6 a) ii) i denne meddelelse, gælder for alle interesserede parter.

ii) Eksportører og producenter i Indien og Republikken Korea, som anmoder om fastsættelse af en individuel margen

Eksportører og producenter i Indien og Republikken Korea, der anmoder om fastsættelse af en individuel margen med henblik på anvendelse af artikel 17, stk. 3, og artikel 9, stk. 6, i grundforordningen, skal indgive et fyldestgørende udfyldt spørgeskema inden for den frist, der er fastsat i denne meddelelses punkt 6 a) ii). De skal derfor anmode om et spørgeskema inden for den frist, der er fastsat i denne meddelelses punkt 6 a) i). Sådanne parter skal imidlertid vide, at hvis der anvendes stikprøveteknik for eksportører og producenter, kan Kommissionen beslutte ikke at tildele dem en individuel margen, hvis dette vil være unødvendigt besværligt og forhindre en rettidig afslutning af undersøgelsen.

c) Indsamling af oplysninger og afholdelse af høringer

Alle interesserede parter opfordres til at give udtryk for deres mening skriftligt, afgive andre oplysninger end besvarelser af spørgeskemaerne og fremlægge dokumentation herfor. Disse oplysninger og dokumentation herfor skal være Kommissionen i hænde inden for den frist, der er fastsat i denne meddelelses punkt 6 a) ii).

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. En sådan anmodning skal fremsættes inden for den frist, der er fastsat i denne meddelelses punkt 6 a) iii).

5.2. Procedure for vurderingen af Fællesskabets interesser

I overensstemmelse med artikel 21 i grundforordningen, og for at der kan træffes en afgørelse om, hvorvidt det vil være i Fællesskabets interesse at indføre antidumpingforanstaltninger, hvis påstandene om dumping og skade som følge deraf dokumenteres, kan EF-erhvervsgrenen, importørerne og deres repræsentative sammenslutninger, repræsentative brugere og repræsentative forbrugerorganisationer give sig til kende og stille oplysninger til rådighed for Kommissionen inden for den generelle frist, der er fastsat i punkt 6 a) ii) i denne meddelelse, hvis de nævnte parter dokumenterer, at der er en objektiv forbindelse mellem deres aktivitet og den pågældende vare. Det skal bemærkes, at der kun vil blive taget hensyn til oplysninger, der indgives i henhold til artikel 21, hvis de på indgivelsestidspunktet støttes af faktuelle oplysninger.

6. FRISTER

a) Generelle frister

i) For anmodning om et spørgeskema

Alle interesserede parter bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i De Europæiske Fællesskabers Tidende.

ii) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaer eller alle andre oplysninger senest 40 dage fra datoen for offentliggørelsen af denne meddelelse i De Europæiske Fællesskabers Tidende, hvis der skal tages hensyn til deres bemærkninger i forbindelse med undersøgelsen. Selskaber, der er udvalget til at indgå i stikprøven, skal indgive besvarelser af spørgeskemaer inden for de frister, der er fastsat i denne meddelelses punkt 6 b).

iii) Høringer

Interesserede parter kan også anmode om at blive hørt af Kommissionen inden for samme frist på 40 dage.

b) Specifik frist vedrørende udtagning af stikprøver

i) Alle oplysninger, som er relevante i forbindelse med udvælgelsen af stikprøven, skal være Kommissionen i hænde senest 15 dage efter offentliggørelsen af denne meddelelse i De Europæiske Fællesskabers Tidende, da Kommissionen påtænker at konsultere berørte parter, som har givet udtryk for vilje til at indgå i stikprøven, om den endelige udvælgelse af denne inden for 21 dage fra offentliggørelsen af denne meddelelse i De Europæiske Fællesskabers Tidende.

ii) Besvarelserne af spørgeskemaerne fra parter, der indgår i stikprøven, skal være Kommissionen i hænde senest 37 dage efter meddelelsen om, at de indgår i stikprøven.

7. SKRIFTLIGE BEMÆRKNINGER, BESVARELSER AF SPØRGESKEMAER OG KORRESPONDANCE

Alle bemærkninger og anmodninger fra interesserede parter indgives skriftligt (ikke i elektronisk from, medmindre andet er angivet) med angivelse af den interesserede parts navn, adresse, e-postadresse, telefon-, fax- og/eller telexnummer.

Kommissionens postadresse: Europa-Kommissionen Generaldirektoratet for Handel

Direktorat C og E

DM 24 - 8/37 Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex 21877 COMEU B.

8. MANGLENDE SAMARBEJDSVILJE

I tilfælde, hvor en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

9. TIDSFRIST FOR UNDERSØGELSEN

Undersøgelsen vil i henhold til artikel 6, stk. 9, i grundforordningen blive afsluttet senest 15 måneder efter offentliggørelsen af denne meddelelse i De Europæiske Fællesskabers Tidende. I henhold til artikel 7, stk. 1, i grundforordningen kan midlertidige foranstaltninger senest indføres ni måneder efter offentliggørelsen af denne meddelelse i De Europæiske Fællesskabers Tidende.

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) For en definition heraf se artikel 143, stk. 1, i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EFT L 253 af 11.10.1993, s. 1).